TOShQIN SUVLARINI, SEL OQIMLARINI XAVF-XATARSIZ O‘TKAZIB YuBORISh VA KO‘ChKI HODISALARINING OLDINI OLISh HAMDA ULARNING OQIBATLARINI TUGATISh ChORA-TADBIRLARI TO‘G‘RISIDA

O‘tkazilayotgan muhofaza ishlari samaradorligini oshirish, toshqin va sel oqimlarini o‘tkazib yuborishdan qutilishi mumkin bo‘lgan zararlarni bartaraf etish, ko‘chki hodisalarining oldini olish, shuningdek ularning oqibatlarini tugatish maqsadida Vazirlar Mahkamasi qaror qiladi:
 1. Toshqin suvlarini, sel oqimlarini xavf-xatarsiz o‘tkazib yuborish va ko‘chki hodisalarining oldini olishni ta’minlash bo‘yicha toshqinga qarshi kurash Hukumat komissiyasi tarkibi ilovaga muvofiq tasdiqlansin.
 2. Toshqinga qarshi kurash Hukumat komissiyasi Qoraqalpog‘iston Respublikasi Vazirlar Kengashi, viloyatlar hokimliklari va tegishli vazirliklar, idoralar, tashkilotlar bilan birgalikda:
 toshqin suvlarini, sel oqimlarini xavf-xatarsiz o‘tkazib yuborish va ko‘chki hodisalarining oldini olish hamda ularning oqibatlarini tugatish bo‘yicha asosiy tadbirlar dasturini ikki hafta muddatda ishlab chiqsin va uning bajarilishini ta’minlasin;
 xavfli geologik va gidrometeorologik hodisalar kuchaygungacha bo‘lgan davrda O‘zbekiston Respublikasi Davlat geologiya va mineral resurslar qo‘mitasi hamda “O‘zgidromet”ning tegishli xizmatlari ma’lumotlari asosida xavfli zonalardagi ishlarning ahvolini o‘rganib chiqsin, aholisi xavfsiz zonalarga vaqtinchalik va doimiy yashash uchun bosqichma-bosqich ko‘chirilishi kerak bo‘lgan xo‘jaliklar ro‘yxatini aniqlasin;
 o‘zboshimchalik bilan qurish, daryolar bo‘yida noruda materiallarni ruxsatsiz qazib olish va xo‘jalik faoliyati bilan bog‘liq boshqa ishlarni amalga oshirish hisobiga daryolar va soylarning suv o‘tkazish quvvatini kamaytirishning kutilishi mumkin bo‘lgan hollariga qat’iy barham bersin;
 daryolar, soylar va gidroinshootlar bo‘yicha zarur himoya tadbirlari va avariya-tiklash ishlarining bajarilishini tashkil etsin.
 3. Qoraqalpog‘iston Respublikasi Vazirlar Kengashi va viloyatlar hokimliklari, manfaatdor vazirliklar, idoralar va tashkilotlar:
 paydo bo‘ladigan masalalarni tezkorlik bilan hal etish uchun kecha-doimiy faoliyat ko‘rsatuvchi shtablar tashkil etsinlar, shtablar ixtiyoriga zarur miqdorda avtotransport, yonilg‘i-moylash materiallari va aloqa vositalari ajratsinlar;
 toshqin suvlari va sel oqimlari o‘tadigan zonalarda xavfli uchastkalarni aniqlasinlar, ularda kecha-kunduz navbatchilik tashkil qilsinlar hamda xo‘jalik obyektlari saqlanishini ta’minlash chora-tadbirlarini ko‘rsinlar; 
 O‘zbekiston Respublikasi Davlat geologiya va mineral resurslar qo‘mitasi hamda “O‘zgidromet”ning yozma buyruqlariga muvofiq ko‘chki va sel oqimlarining xavfli zonalaridagi barcha xo‘jaliklar aholisini doimiy yoki vaqtinchalik ko‘chirishni amalga oshirsinlar. Xavfsiz yashash joylariga ko‘chirilayotgan aholi turmushi uchun zarur shart-sharoitlar yaratish nazarda tutilsin.
 4. O‘zbekiston Respublikasi Tashqi ishlar vazirligi 2004-yil 15-maygacha qo‘shni davlatlar hududidagi respublika uchun xavf soluvchi yorib chiqish xavfi bo‘lgan ko‘llar va sellarni keltirib chiqaruvchi uchastkalarni kuzatish bo‘yicha aviatsiya ishlarini olib borishga Qirg‘iziston Respublikasi va Tojikiston Respublikasi hukumatlarining ruxsatnomalarini olish masalasini belgilangan tartibda ishlab chiqsin.
 5. O‘zbekiston Respublikasi Favqulodda vaziyatlar vazirligi:
 ko‘chki, sel, toshqin xavfi mavjud bo‘lgan davrda vazirlikning shaxsiy tarkibini kuchaytirilgan ish tartibiga o‘tkazsin, joylarda kecha-kunduz navbatchilikni tashkil etsin;
 2004-yil 15-aprelgacha viloyatlar hokimliklari, O‘zbekiston Respublikasi Davlat geologiya va mineral resurslar qo‘mitasi hamda “O‘zgidromet” hududiy xizmatlari bilan birgalikda ko‘chki, sel, toshqin xavfi mavjud bo‘lgan zonalardagi xo‘jaliklar va obyektlarni tekshiruvdan o‘tkazsin hamda zarur muhofaza tadbirlarining bajarilishi ustidan nazoratni ta’minlasin;
 xavfli geologik va gidrometeorologik holatlar to‘g‘risidagi axborotlarni yig‘ish, o‘rganib chiqish va ayirboshlashni tashkil etsin. O‘zbekiston Respublikasi Vazirlar Mahkamasiga respublika hududida vujudga kelgan favqulodda vaziyatlar va tabiiy ofatlarning kutilishi mumkin bo‘lgan oqibatlarini bartaraf etish yuzasidan ko‘rilgan chora-tadbirlar to‘g‘risida axborot taqdim etilsin.
 6. O‘zbekiston Respublikasi Vazirlar Mahkamasining “Toshqin va sel oqimlari, ko‘chki hodisalarining oldini olish va ularning oqibatlarini tugatishga doir kechiktirib bo‘lmaydigan chora-tadbirlar to‘g‘risida” 2003-yil 7-martdagi 124-son qarori o‘z kuchini yo‘qotgan deb hisoblansin.
 7. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.